Document ID: 31993R0564

ΚΑΝΟΝΙΣΜΟΣ (ΕΟΚ) αριθ. 564/93 ΤΟΥ ΣΥΜΒΟΥΛΙΟΥ της 8ης Μαρτίου 1993 που αφορά την παράταση της εφαρμογής του φόρου "arbitrio insular-tarifa especial" των Καναρίων Νήσων κατά την είσοδο στις εν λόγω Νήσους ορισμένων ευαίσθητων προϊόντων προέλευσης άλλων εδαφών της Κοινότητας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1911/91 του Συμβουλίου της 26ης Ιουνίου 1991 για την εφαρμογή των διατάξεων του κοινοτικού δικαίου στις Καναρίους Νήσους (1), και ιδίως το άρθρο 6 παράγραφος 4,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 1911/91 ορίζει στο άρθρο 6 παράγραφος 4 ότι ο φόρος "arbitrio insular-tarifa especial" των Καναρίων Νήσων εφαρμόζεται μέχρι τις 31 Δεκεμβρίου 1992 σε ορισμένα προϊόντα που εισάγονται από την υπόλοιπη Κοινότητα με τους όρους που καθορίζονται στο άρθρο 6 παράγραφος 3 του πρωτοκόλλου αριθ. 2 της πράξης προσχώρησης της Ισπανίας και της Πορτογαλίας- ότι, ωστόσο, το Συμβούλιο μπορεί να επιτρέπει, κατά περίπτωση, μετά από αίτηση της Ισπανίας και σύμφωνα με τη διαδικασία που ορίζεται στο άρθρο 6 παράγραφος 3 του εν λόγω πρωτοκόλλου την επιβολή αυτού του φόρου σε ορισμένα ευαίσθητα προϊόντα μέχρι τις 31 Δεκεμβρίου 2000 το αργότερο-
ότι στις 7 Δεκεμβρίου 1992, οι ισπανικές αρχές διαβίβασαν στην Επιτροπή αίτηση δυνάμει του άρθρου 6 παράγραφος 4 του κανονισμού (ΕΟΚ) αριθ. 1911/91 για την εφαρμογή του εν λόγω φόρου, μέχρι τις 31 Δεκεμβρίου 2000, σε ορισμένα προϊόντα που θεωρούνται ευαίσθητα από τις εν λόγω αρχές-
ότι με βάση τα δικαιολογητικά που υποβλήθηκαν στην Επιτροπή από τις εν λόγω αρχές προς υποστήριξη της αίτησής των, τα προϊόντα που περιλαμβάνονται στο προσάρτημα ανήκουν σε παραγωγικούς τομείς σημαντικούς από οικονομικής και κοινωνικής απόψεως για την ανάπτυξη των Καναρίων Νήσων- ότι, ως εκ τούτου, μπορούν να θεωρηθούν ευαίσθητα για την οικονομία των Καναρίων Νήσων-
ότι οι ανάγκες βελτίωσης των προαναφερόμενων παραγωγικών τομέων δικαιολογούν τη διατήρηση του φόρου αυτού μέχρι τις 31 Δεκεμβρίου 2000 λαμβανομένων υπόψη ιδίως των οικονομικών παραγόντων που συνδέονται με την ιδιάζουσα γεωγραφική θέση των εν λόγω Νήσων-
ότι, προκειμένου να διατηρηθεί η ανταγωνιστικότητα των προϊόντων προέλευσης άλλων εδαφών της Κοινότητας, είναι σκόπιμο ο φορολογικός συντελεστής που εφαρμόζεται σε αυτά τα προϊόντα να μην υπερβαίνει, για κάθε προϊόν, το 90 % των αντίστοιχων συντελεστών που εφαρμόζονται στα προϊόντα καταγωγής τρίτων χωρών, λαμβανομένων υπόψη των μειώσεων που προβλέπονται στο άρθρο 6 παράγραφος 4 του κανονισμού (ΕΟΚ) αριθ. 1911/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Μέχρι τις 31 Δεκεμβρίου 2000, ο φόρος με την ονομασία "arbitrio incular-tarifa especial" των Καναρίων Νήσων εφαρμόζεται κατά την είσοδο σε αυτές τις νήσους των προϊόντων προέλευσης άλλων εδαφών της Κοινότητας τα οποία απαριθμούνται στον κατάλογο που παρατίθεται στο παράρτημα.
Ο φορολογικός συντελεστής που εφαρμόζεται σε έκαστο των προϊόντων δεν μπορεί να υπερβεί σε καμία περίπτωση το 90 % του συντελεστή που εφαρμόζεται στα ίδια προϊόντα καταγωγής τρίτων χωρών, λαμβανομένων υπόψη των μειώσεων που προβλέπονται στο άρθρο 6 παράγραφος 4 του κανονισμού (ΕΟΚ) αριθ. 1911/91.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Μαρτίου 1993.

Labels: 2
3
4
18